Jy blaai in die argief vir sebras.
Augustus 31, 2021 in Uncategorized
Merkers:granokoppie, hennie van deventer, renosters, Sabiepark, sebras
Knus teen die koue.
Op die granokoppie Mathekenyani, 10 kilometer suid van Skukuza op die H1-1, gebeure vele dinge. Leeus en luiperds loop hier. Soms 'n energieke olifant. Mense raak in stringe hier verloof, hulle trou selfs. Ander kom strooi die assies van 'n geliefde. Intieme kerk- en ander byeenkomste vind plaas. Dis ook 'n voortreflike plek vir 'n skemer-geselligheid.
So omring deur die wydse Krugerwildtuin ver benede is die sonsondergang 'n strelende prentjie. Met die komplimente van die gasvrye Jimmy en Lida Pressly van Skukuza kon die Van Deventers, asook Corrrie en Corrie du Plessis van Potchefstroom – die een is Corrie-Adam en die ander Corrie-Eva – 'n geluksalige uurtjie of twee op die yslike rotsplaat deurbring met 'n eet- en 'n drinkdingetjie in die hand.
Later het die kundige Jimmy vir ons die sterre identifiseer: van die prominente Aandster tot Scorpio. Op pad huis toe in die donkerte kon ek en Tokkie van harte met mekaar saamstem: 'n Goeie tyd saam met goeie vriende op 'n goeie plek is goud werd.
Met renosters wat weens stropery en hervestiging in 'n groot gebied van die Krugerwildtuin bitter skaars geraak het, word die Vyf Grotes deesdae nie sommer in 'n japtrap afgetik nie. Ek en Tokkie is al vyf weke in Sabiepark en het die vakansie al iets soos tien Wildtuinbesoeke agter die rug. Leeus baie gesien, ook olifante en buffels. Luiperds nie soveel nie maar tog wel. Renosters? Niks. Toe skielik, op pad huis toe ná die kuiertjie op die koppie ('n seldsame nagrit vir ons): Stadig stap in die donker pad, hier kom 'n renosterma en haar kalf van voor in die teerpad aangedrentel; ongestoord of elke geknor van 'n voertuig-enjin nie vir hulle potensiële onheil inhou nie.
Hulle poseer as 't ware vir foto's. Dankie, julle. Sou maar sleg gewees het om in die Kaap aan die kleinkinders te gaan rapporteer dat ons in die Vyf Grotes-mekka was sonder om die Vyf Grotes almal te sien.
Tot die galery van sneeufoto's van oraloor op allerlei webblaaie kan ek uit Sabiepark natuurlik geen bydrae lewer nie. Dit het hier nie gesneeu nie en slegs 'n paar druppels het geval. Maar dit was deksels koel, hoor. Hier is my weerfoto: twee sebras wat Sondag skuiling soek teen die snerpende winterwindjie in 'n knus hoekie by Tarlehoet. Toe ons omstreeks een-uur by die huis kom (wasdag gewees), het die twee hulle stewig ingeplant op die Honda se staanplek, en was hulle erg ongretig om die "verowerde gebied" prys te gee. Taamlike oortuiging geverg. Sulke merries!
Die stoelkussings op die vloer is nie vir hul gerief nie. Dis deur die wind daar gedeponeer
Ek raai die koue is nou verby. Lente is in die lug. Oral slaan groen blaartjies uit. Die sambokpeule staan geel in die blom of spog reeds met 'n groen blaredos. 'n Vreugde by Tarlehoet is die pienk impalaletjies.
Wild bly skaars maar voëls is aktief. Een oggend was daar tegelyk 'n spookvoël, swarthelms, withelms, 'n speg en kakelaars. Hope sysies kom drink.
'n Kommer is of die teenwoordigheid van 'n likkewaan op die stoep en 'n gegor-gor in/op die dak verwant is.
Die "hoofstraat" van die Wildtuin, die Skukuza-Onder-Sabie-pad, bly maar die vrugbaarste. Ons het drie ritte daarop onderneem – twee keer na Nkuhlu insake buffelspasteie – en al drie keer leeus gekry, ook hope olifante, buffels, kameelperde, koedoes, ens. Luilekker is leeulekker. 'n Maanhaar en ses wyfies het hulle o.m. langs die uitgestrek vir 'n la-a-a-a-ng middagslapie. (OOr die buffelspasteie. Hulle is baie lekker en kos R45 elk. 'n Mens kan hulle ook gevries koop. Reël met Natie.)
Naskrif: Presies 20 jaar gelede het 12 Probuslede en hul gades van Melkbos, 2 000 km ver, oorgekom vir 'n braai. 'n Hele konvooi het opgeruk. By die Gariepdam en Badplaas is langs die pad oorgeslaap. Daardie aand is op tipiese Bosveld-manier behoorlik vleis gebraai. Agter die huis was 'n ramkatvuur vir die skaaptjops en die wors (en die stywe pap in 'n swart driepootpot). Voor was 'n nog ysliker een vir kuier. 'n Vrag hardekool, rooiboswilg en sekelbos is in vlamme op. Genoeg vir 'n maand se gewone kampvure. Maar 'n bobaas-Bosveldfees was dit bepaald.
"Watter wonderlike gawes kom nie uit U vaderhand nie?" kon ek dankbaar bid toe ek onder die sterre die seën vra. Die volgende oggend is hulle vort Wildtuin toe. Weens stertftes en verhuisings is van daardie 12 net twee nog lede van die klub: Henri van Biljon en Frans Ellis
ENGELSE SEBRAS (VERVOLG)
Merkers:'khumba, hennie van deventer, sebras, uit melkbos
Dankie aan almal wat so lekker saamgesels het oor die Van Deventers se ontnugtering met die Engelse sebras. Ek antwoord nie een vir een nie.
'n Skriftelkike beswaar wag vir die Ster-Kinekormense as die kantore more open. Het nie veel hoop nie, want die storie wat die klagtelyn-meisie te vertelle het, verontskuldig Ster-Kinekort volledig. Alles word is op Die Burger se brood gesmeer. "Fout in die advertensie", en Ster-Kinekor kan niks daaraan doen nie.
Ongelukkig vir haar weet ek darem geen advvertensie kan ingaan tensy 'n proef afgeteken is nie – so was dit immer in my dae. Dit verplaas die skuld vierkant terug waar dit hoort.
"Fout in die advertensie" verklaar ook nie die flitsende "Afrikaans" op die bord by die kaartjieskantoor by die 17:15-vertoning in die Cine10 nie. Kleinseun Jacob kan instaan dat Oupa nie teen sy oogvelle vasgekyk het nie.
Was daar wel 'n Afrikaanse vertoning om 17:15 in 'n ander teater, sou ek weet.
"Nee, "was die antwoord. "Net een vertoning om 17:15 en dit is in Engels".
Die "plot thickens", soos 'n Ingelse sebra sou opmerk. Nou wag ek maar.
SEBRAS PRAAT NET ENGELS
Merkers:'khumba, hennie van deventer, khumba in afrikaans, sebras, uit melkbos, van deventers
Op grond van 'n advertensie in Die Burger is ons gistermiddag van Melkbos oor Tygervallei toe om die animasiefliek Khumba in Afrikaans te gaan kyk.
Ons het ons kleinkinders in Welgemoed opgelaai en ons kaartjies gekoop nadat ons ook op die bord by Ster-Kinkekor seker gemaak het die 17:15 -vertoning is wel in Afrikaans.
Wat was s ons verbasing toe Khumba in Cine10 begin rol – die sebratjies (en ander diere) het net Engels gepraat, party nogal met 'n sterk Amerikaanse aksent. .
Agterna het ek by die bestuurder gekla. Ons het ver gery en duur betaal vir kaartjies – R265 vir ons spannetjie – weens 'n misleidende, inkorrekte advertensie en misleidende, inkorrekte inligting op die bord by die kaartjieskantoor.
Sy het ons ervaring as "horrible" beskryf maar tog haar skouers opgetrek. Geen sprake van kompensasie nie, jammer, al stem sy saam ons het nie gekry waarvoor ons betaal het nie.
Ons fout, volgens haar, was dat dat ons nie opgestaan het en uitgestap het nie. Maar as ons uitgestap het, wat dan? Moes ons doodeenvoudig die teleurgestelde kinders by die huis gaan aflaai en terruggery het Melkbos toe – al die moeite, koste, tyd en energie dus maar op ons maag skryf en met ons hemp doodvee?
Ten tweede, as ons uitgestap het,sou ons en ons kleinkinders nooit saam by enige Khumba uitgekom het nie, wat nog van by die Afrikaanse een. Ek sou nie weer daarvoor van Melkbos af ry nie. Die kinders se program is boonop te vol.
Ten derde, as ons uitgestap het en kompensasie is steeds geweier, wat dan? Dan het ons R265 plus al die ander koste (petrol, springmielies en wat nog) in die water gegooi.
Klaarblyklik was die vertoning van Khumba in Engels om 17:15 'n ligte mistykie. Iemand het 'n verkeerde knoppie gedruk. Ster-Kinekor het geen poging aangewend om die fout te verduidelik nie.
Is dit maar net nog 'n geval van minagting vir Afrikaans en Afrikaanssprekendes? Moet ons maar sluk en stilbly?
Ek is beswaard, en ek dring aan op ten minste 'n verskoning vir sulke onbeholpenheid. Of 'n bewys dat ek weens 'n eie misgissing met my spannetjie in 'n verkeerde Cine sit en kyk het. Dan is ek die een wat om verskoning moet vra.